PATVIRTINTA

Tauragės „Aušros“ progimnazijos

direktoriaus 2021 m. lapkričio 23 d.

įsakymu Nr. 1-103

**TAURAGĖS „AUŠROS“ PROGIMNAZIJOS**

**MAŽONŲ IKIMOKYKLINIO UGDYMO GRUPĖS VAIKŲ UGDYMO IR PRIEŽIŪROS ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Tauragės „Aušros“ progimnazijos Mažonų ikimokyklinio ugdymo grupės (toliau – ikimokyklinio ugdymo grupės) vaikų ugdymo ir priežiūros organizavimo tvarkos aprašas (toliau – Aprašas) nustato bendruosius ikimokyklinio amžiaus vaikų ugdymo ir priežiūros organizavimo reikalavimus ir finansavimą.

2. Ikimokyklinio amžiaus vaikų ugdymą vykdo Tauragės „Aušros“ progimnazijos Mažonų ikimokyklinio ugdymo grupėse pagal patvirtintą progimnazijos direktoriaus įsakymu ikimokyklinio ugdymo programą, vadovaujantis Lietuvos Respublikos švietimo ir mokslo ministro 2014 m. rugpjūčio 29 d. įsakymu Nr. V-774 patvirtintas „Reikalavimų mokytojų kvalifikacijai aprašas“, Lietuvos Respublikos švietimo ir mokslo ministro ir Lietuvos Respublikos socialinės apsaugos ir darbo ministro 2016 m. rugpjūčio 31 d. įsakymu Nr. V-735/A1-459 „Dėl privalomo ikimokyklinio ugdymo nustatymo ir skyrimo tvarkos aprašo patvirtinimo“

3. Ikimokyklinio amžiaus vaikų ugdymas ir dienos priežiūra organizuojama, vadovaujantis Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendraisiais sveikatos saugos reikalavimais“, Tauragės „Aušros“ progimnazijoje galiojančiais vidaus tvarkos dokumentais.

4. Apraše vartojamos sąvokos apibrėžtos Lietuvos Respublikos Švietimo įstatyme.

**II. BENDRIEJI IKIMOKYKLINIO UGDYMO REIKLAVIMAI**

5. Mokslo metai prasideda rugsėjo 1 d., baigiasi rugpjūčio 31 d. Mokslo ir žinių dienai sutapus su poilsio diena, mokslo metų pradžia, Tauragės „Aušros“ progimnazijos sprendimu, gali būti nukeliama į artimiausią darbo dieną po poilsio dienos. Ugdymo procesas organizuojamas nuo rugsėjo 1 d. iki gegužės 31 d. ne trumpiau kaip 4 val. per dieną. Kitu laiku vykdoma vaikų dienos priežiūra.

6. Ikimokyklinis ugdymas gali būti pradedamas teikti vaikui, kai tais kalendoriniais metais jam sueina 2 metai ir teikiamas iki kol vaikui tais kalendoriniais metais sueina 6 metai.

7. Ikimokyklinio ugdymo organizavimo forma yra ikimokyklinio ugdymo grupė (toliau – Grupė).

**III. IKIMOKYKLINIO UGDYMO ORGANIZAVIMAS**

8. Vaikų priėmimas į ikimokyklinio ugdymo grupes vykdomas pagal Centralizuoto vaikų priėmimo į Tauragės rajono mokyklų ikimokyklinio ugdymo grupes tvarkos aprašu, patvirtintu Tauragės rajono savivaldybės tarybos 2020m. vasario 26 d. sprendimu Nr. 1-57.

9. Priimant vaiką į ikimokyklinio ugdymo grupę tėvai (globėjai) ir mokykla pasirašo mokymo sutartį, kurioje nurodoma, pagal kokią programą vaikas ugdysis, bei kita šeimai ir mokyklai svarbi informacija.

10. Pasirašyta sutartis dviem egzemplioriais (po vieną kiekvienai šaliai) įregistruojama Mokymo sutarčių registracijos žurnale ir progimnazijos direktoriaus įsakymu paskirtas atsakingas darbuotojas, vaiką įregistruoja Mokinių registre nurodant pirmąją vaiko ugdymosi dieną.

11. Atvejus, kada ikimokyklinis ugdymas yra privalomas, nustato Lietuvos Respublikos švietimo ir mokslo ministro ir Lietuvos Respublikos socialinės apsaugos ir darbo ministro 2016 m. rugpjūčio 31 d. įsakymu Nr. V-735/A1-459 patvirtintas Privalomo ikimokyklinio ugdymo nustatymo ir skyrimo tvarkos aprašas.

12. Vaiko lankomumas yra žymimas grupės dienyne, kurio formą tvirtina Lietuvos Respublikos švietimo, sporto ir mokslo ministras.

13. Ugdymo procesas vykdomas lietuvių kalba.

14. Paprastai nuolat grupėje dirba ne mažiau, kaip du suaugę asmenys, iš jų – vienas ugdomojo proceso metu mokytojas (auklėtojas), turintis ikimokyklinio ir/ar priešmokyklinio ugdymo mokytojo kvalifikaciją ir vienas mokytojo padėjėjas vaikų maitinimui ir higienai.

15. Ikimokyklinio ugdymo programą (ne trumpiau kaip 4 val. per dieną) gali įgyvendinti:

15.1. ikimokyklinio ugdymo mokytojas (auklėtojas) arba ikimokyklinio ugdymo mokytojas (auklėtojas) kartu su mokytoju, turinčiu teisę vykdyti Programos meninio ugdymo dalį;

15.2. priešmokyklinio ugdymo mokytojas (auklėtojas) arba priešmokyklinio ugdymo mokytojas (auklėtojas) kartu su mokytoju, turinčiu teisę vykdyti Programos meninio ugdymo dalį.

16. Specialieji reikalavimai ikimokyklinio ir /ar priešmokyklinio ugdymo mokytojui (auklėtojui), dirbančiam Grupėje, jo teisės, pareigos, funkcijos ir atsakomybė nustatyta pareigybės aprašyme.

17. Vaikų dienos priežiūrą gali vykdyti mokytojo padėjėjas, kai nevykdoma ikimokyklinio ugdymo programa, sudarant sąlygas kad grupėje būtų ne mažiau kaip 2 darbuotojai. Specialieji reikalavimai mokytojo padėjėjui, jo teisės, pareigos, funkcijos ir atsakomybė nustatyta pareigybės aprašyme.

18. Vaikui, kuriam nustatyti specialieji ugdymosi poreikiai, Programą pritaiko Grupėje dirbantis mokytojas (auklėtojas) kartu su pagalbos mokiniui specialistais ir tėvais (globėjais), vadovaudamiesi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“.

19. Grupėje, kurioje, pritaikius Programą, ugdomi vaikai, turintys vidutinių, didelių ir (ar) labai didelių specialiųjų ugdymosi poreikių, dirba mokytojas (auklėtojas) ir mokytojo padėjėjas, teikiantis specialiąją pagalbą, vadovaujantis Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

20. Ugdymas ikimokyklinėje grupėje vyksta kaip vientisas procesas, jis neskaidomas į atskiras sritis ir vyksta integruotai.

21. Grupės formuojamos visos dienos buvimo (10 val.) pagal 4 valandų ugdymo rėžimą.

22. Grupė formuojama iš to paties amžiaus arba mišraus ikimokyklinio amžiaus vaikų: 2-3 metų, 3-5 metų.

23. Vaikų pasiekimai fiksuojami pagal progimnazijos direktoriaus patvirtintą Vaikų pažangos ir pasiekimų vertinimo aprašą.

**IV. BAIGIAMOSIOS NUOSTATOS**

24. Progimnazijos direktorius yra atsakingas už šio Tvarkos aprašo įgyvendinimą.

25. Ikimokyklinio ugdymo grupės finansavimas ir aprūpinimas organizuojamas iš valstybės lėšų, kurios skiriamos vadovaujantis Mokymo lėšų apskaičiavimo, paskirstymo ir panaudojimo tvarkos aprašu ikimokykliniam ugdymui, finansuojamas ne trumpesnis kaip 20 valandų per savaitę (4 val. per dieną) vaikų ugdymas. Ilgesnis nei 4 val. per dieną (ar 20 val. per savaitę), kitą ugdymo laiko dalį finansuojamas iš Tauragės rajono savivaldybės biudžeto lėšų – Pajamos savarankiškoms funkcijoms atlikti, Biudžetinių įstaigų specialiųjų programų pajamos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_